Virallinen lehti nro C 050 , 22/02/1999 s. 0034



KIRJALLINEN KYSYMYS E-1411/98 esittäjä(t): Mihail Papayannakis (GUE/NGL) komissiolle (11. toukokuuta 1998) Aihe: Evinos-joen uoman kääntäminen Evinos-joen (Aitolia-Akarnania, Kreikka) uoman kääntäminen Ateenan vedensaannin turvaamiseksi tapahtui ehdolla, joka on määrätty tutkimuksessa ympäristövaikutuksista, että pysyvästi ylläpidetään tasaista minimivirtausta, joka on yksi kuutiometri sekunnissa, uoman kääntämisen mahdollistamiseksi rakennetun padon jälkeisessä osassa jokea. Tämä määrä katsottiin välttämättömäksi, jotta laakson luonnonympäristöön kohdistuvia kielteisiä, padon rakentamisesta johtuvia vaikutuksia lievennettäisiin. Tämän lisäksi Mesolongi saa vetensä Evinos-joesta ja parhaillaan ollaan investoimassa siihen, että myös Antirrio ottaisi siitä vetensä. Lisäksi on olemassa erittäin vahvoja merkkejä siitä, että Evinos-joen vesien riittävyys on yhteydessä Nafpaktosin vesimäärään. Samanaikaisesti Evinos-joen padon jälkeisessä osassa on viime aikoina kehitetty koskenlasku-harrastusta (engl. rafting; kolme yritystä), joka luo työpaikkoja ja edistää alueen matkailun yleistä kehittymistä. Kuitenkin paikan päälle tehtyjen vierailujen jälkeen on helppo todeta, että yhtä kuutiometriä sekunnissa koskevaa velvoitetta ei noudateta ja tällä on ilmiselviä kielteisiä ympäristöä koskevia ja taloudellisia vaikutuksia. Voiko komissio toimia sen puolesta, että Evinos-joen uoman kääntämisen perustana olevaa ympäristövaikutuksia koskevaa tutkimusta kunnioitettaisiin? Voisiko se käyttää tätä tilaisuutta myötävaikuttaakseen myös alueen hydrogeologisen tutkimuksen pikaiseen loppuunsaattamiseen, sillä ympäristövaikutuksia koskevassa tutkimuksessa edellytettiin tällaisen laatimista, mutta sitä ei ole vielä tehty siitä huolimatta, että uoman kääntämishanke on jo toteutettu ja uusi uoma käytössä? Komission jäsenen Ritt Bjerregaardinkomission puolesta antama vastaus (26. kesäkuuta 1998) Kreikan viranomaisilla on oikeudellinen velvoite noudattaa Evinos-hankkeen ympäristövaikutusten arvioinnista 23. kesäkuuta 1992 tehdyn ministeriön päätöksen nro 12450 ympäristöä koskevia määräyksiä. Komissio rahoittaa hanketta koheesiorahastosta ja edellyttää näiden määräysten noudattamista. Niihin sisältyy myös velvoite taata minimivirtausnopeudeksi yksi kuutiometri sekunnissa. Tämä ehto sisältyy hankkeen rahoitusta koskevaan päätökseen samoin kuin ympäristöministeriön velvoite valvoa sen soveltamista. Ateenan vedensaannin Evinos-joesta turvaamaan pyrkivän hankkeen tilapäisen seurantakomitean edellinen kokous pidettiin 9. kesäkuuta 1998 tietojen saamiseksi siitä, noudatetaanko minimivaatimusta yhden kuutiometrin sekuntivirtausnopeudesta. Komissio sai kokouksessa Kreikan viranomaisilta myönteisen vastauksen. Komissio haluaa kuitenkin korostaa, että se valvoo säännöllisesti asiantuntijoidensa avulla velvoitteen noudattamista. Komissio vaati hydrogeologista tutkimusta Evinos-hankkeen rahoitusta koskevassa päätöksessään (94/527/EC, 3. joulukuuta 1993). Riippumaton tutkimustoimisto teki tutkimuksen, ja sen jälkeen kun ympäristöministeriö ja julkisia rakennusurakoita käsittelevä ministeriö hyväksyivät tutkimuksen, se toimitettiin komissiolle lokakuussa 1996.